钦定古今图书集成/明伦汇编/闺媛典/第334卷 > 尚宫宋若昭姊妹
## 钦定古今图书集成/明伦汇编/闺媛典/第334卷 > 尚宫宋若昭姊妹

按《唐书列女传》：“若昭，贝州清阳人，世以儒闻。父廷芬，
能辞章，生五女，皆警慧，善属文。长若莘，次若昭、若伦、
若宪、若荀。莘、昭文尤高，皆性素洁，鄙薰泽靓妆，不愿
归人，欲以学名家，家亦不欲与寒乡凡裔为姻对，听
其学。若莘诲诸妹如严师，著《女论语》十篇，大抵准《论
语》，以韦宣文君代孔子，曹大家等为颜、冉，推明妇道”
所宜，若昭又为《传》申释之。贞元中，昭义节度使李抱
真表其才，德宗召入禁中，试文章，并问经史大谊，帝
咨美，悉留宫中。帝能诗，每与侍臣赓和，五人者皆预，
凡进御，未尝不蒙赏。又高其风操，不以妾侍命之，呼
“学士。”擢其父饶州司马、习艺馆内教，赐第一区，加谷
帛。元和末，若莘卒，赠河内郡君。自贞元七年，秘禁图
籍，诏若莘总领。穆宗以若昭尢通练，拜尚宫，嗣若莘
所职，历穆、宪、敬三朝，皆呼“先生”，后妃与诸王主以师
礼见。宝历初卒，赠梁国夫人，以卤簿葬若宪，代司秘
书。文宗尚学，以若宪善属辞，粹论议，尢礼之。大和中，
李训、郑注用事，恶宰相李宗闵、谮言，因驸马都尉沈
𥫃厚赂若宪求执政。帝怒，幽若宪外第，赐死，家属徙
岭南。训、注败，帝悟其谗，追恨之。若伦、若荀早卒。廷芬
男独愚不可教，为民终身。